Groot gespartel om dorpswater se kleur reg te stel | Netwerk24
Groot gespartel om dorpswater se kleur reg te stel
Deur Malherbe Nienaber 24 Januarie 2019 07:30
Amptenare van die Emalahleni-munisipaliteit in Mpumalanga moet ononderbroke werk om die vreemde kleur van die water reg te stel wat glo tot paniek onder inwoners gelei het.
Sizwe Mayisela, munisipale bestuurder, sê die water het al langer as drie weke 'n bruinerige kleur. Die inwoners het dus grondige vrae wat beantwoord moet word.
Sizwe Mayisela, munisipale bestuurder van die Emalahleni-munisipaliteit Foto: Emalahleni.gov.za
"Hulle wil weet wat ons gaan doen om dit reg te stel en van hulle wonder selfs of dit veilig is om die water te drink," het Mayisela Woensdag in 'n verklaring gesê.
Volgens die munisipaliteit se tegnici word die kleur aan 'n hoë konsentrasie mangaan toegeskryf, wat met steenkoolmyne gepaardgaan.
Die gewone watersuiweringsaanleg is nie ontwerp om dié opgeloste deeltjies te suiwer nie.
Dié aanleg moet opgeknap word om die mangaan uit die water te kan verwyder, maar dit is volgens die munisipaliteit 'n "arbeidsintensiewe proses met hoë waterverliese".
Reservoirs gaan ook skoongemaak word om die risiko van besmetting op die lange duur weens afsaksels in die water te verhoed.
Die publiek is gewaarsku dat die water met 'n hoë konsentrasie mangaan vlekke kan veroorsaak. Daar word egter benadruk dat die suiweringsaanleg se water nie 'n gesondheidsgevaar inhou nie.